২০০৮ সালের জুলাই মাসে শুরু হয়েছিল হিন্দি সিরিয়াল ‘তারক মেহেতা কা উলটা চশমা’। এ যাবত এটিই সব থেকে লম্বা সিরিয়াল। সর্বভারতীয় সংবাদমাধ্যেমর এক প্রতিবেদন অনুয়ায়ী, মাত্র কয়েক দিন আগেই সিরিয়ালটির ২৫০০তম এপিসোড শেষ হয়েছে। এবং কলাকুশলীরা মহা ধুমধামে উদযাপন করেন দিনটি।
কিন্তু, তখনও কেউ জানতেন না কয়েক দিন পরেই এমন দুঃসংবাদ অপেক্ষা করছিল তাঁদের জন্য। আজ, সোমবার, হৃদরোগে আক্রান্ত হয়ে হঠাতই মারা গেলেন সিরিয়ালের এক অভিনেতা কবি কুমার আজাদ। 
টেলি তারকা দিলীপ যোশী, দিশা ভাকানির পাশাপাশি এই সিরিয়ালে ‘ডক্টর হংসরাজ হাতি’র চরিত্রটি বেশ জনপ্রিয়। সেই চরিত্রেই অভিনয় করতেন কবি কুমার আজাদ। 
সংবাদ মাধ্যমের সঙ্গে কথা বলতে গিয়ে, সিরিয়ালের প্রযোজক অসিতকুমার মোদী জানিয়েছেন যে, এ দিন সকালেই কবি কুমার আজাদ তাঁকে ফোন করে জানান যে, তাঁর শরীর খারাপ, তাই তিনি আজ শ্যুটিং-এ আসবেন না। এবং দুপুরের মধ্যেই শেষ হয়ে যায় তাঁর জীবন।
সংবাদ মাধ্যমকে অসিতকুমার মোদী আরও জানান যে, সকালে শরীর খারাপ হওয়ায়, কবি কুমার আজাদকে তড়িঘড়ি ভর্তি করা হয় মুম্বইয়ের ওকহার্ট হসপিটালে। সেখানেই মারা যান অভিনেতা। 
প্রসঙ্গত, শুধু ছোট পর্দাই নয়, আমির খান ও টুইঙ্কল খন্না অভিনীত ‘মেলা’ (২০০০) ও ‘ফানটুস’ (২০০৩) ছবিতেও দেখা গিয়েছিল ‘হংসরাজ হাতি’কে।